text: Østeuropæere stjal for mere end 20.000 kr i Bilka
  09 august 2015 kl. 08.33
  Politiet fangede lørdag aften fem litauere uden for Bilka i Vejle. De fremstilles i grundlovsforhør i Kolding kl. 14.00 søndag.
  En butiksdetektiv opdagede lørdag aften ved 20.30-tiden, at fem personer tog sig lige lovligt mange friheder i det store varehus i Vejle.
  Detektiven kontaktede derefter politiet, der ankom til Bilka, da de fem butikstyve kom ud af butikken med tyvekoster for et beløb mellem 20.000 og 30.000 kr.
  Det drejer sig om fire mænd og en kvinde. Mændene er henholdsvis 23, 27, 39 og 48 år, mens kvinden er 31 år. De er alle fra Litauen.
  Politiet mistænker dem for at være i ledtog med hinanden, og grundlovsforhøret bliver sandsynligvis for lukkede døre, da politiet har en mistanke om, at der er flere involverede.
  